Maahad Tahfiz Daril Ulum

Maahad Tahfiz Daril Ulum atau singkatannya MAFIZ ialah sebuah institusi pendidikan Islam berasaskan tahfiz al-Quran yang terletak di Kampung Meranti, Pasir Mas, Kelantan. Ia ditubuhkan bagi menyambung legasi pendidikan Islam yang diasaskan oleh Tuan Guru Haji Daud bin Yusof, seorang tokoh agama tempatan.

 Sejarah 
Penubuhan MAFIZ diilhamkan oleh YB Dato’ Haji Mohd Nassuruddin Daud dan Ustaz Haji Mohd Mansor Daud sebagai kesinambungan usaha pendidikan Islam yang diasaskan oleh ayahanda mereka, Tuan Guru Haji Daud bin Yusof.  

Pembinaannya bermula pada tahun 2012 di atas sebidang tanah di Kampung Meranti dan siap sepenuhnya selepas empat tahun. MAFIZ beroperasi secara rasmi pada 31 Januari 2015 dengan sebuah bangunan tiga tingkat yang boleh menampung sehingga 150 pelajar. Kemudahan yang disediakan termasuk sebuah dewan besar, tiga bilik darjah, enam bilik asrama, bilik warden serta kemudahan asas pelajar.  

Pada peringkat awal, seramai 27 pelajar tingkatan satu mendaftar sebagai kumpulan pertama, diikuti 28 pelajar generasi kedua. MAFIZ diurus oleh Ustaz Ahmad Syakir sebagai pengetua bersama dua tenaga pengajar asal, iaitu Ustaz Ibrahim dan Ustaz Hasan. Kini institusi ini mempunyai enam orang tenaga pengajar termasuk seorang guru dari Mesir, dua warden dan dua tukang masak.  

 Program 
MAFIZ melaksanakan sistem pendidikan dwimodus dengan menggabungkan kurikulum akademik Yayasan Islam Kelantan bersama kaedah hafazan al-Quran yang dibangunkan oleh pihak MAFIZ sendiri. Pelajar mengikuti sesi akademik di Sekolah Menengah Ugama (Arab) Tarbiah Diniah Meranti pada waktu siang, manakala sesi hafazan berlangsung di bangunan MAFIZ pada sebelah petang.  

 Visi dan misi 
MAFIZ meletakkan visi sebagai pusat melahirkan huffaz yang menghayati kehidupan berteraskan Islam serta berkemahiran pelbagai menjelang tahun 2025. Misinya pula adalah membangunkan generasi huffaz yang berjiwa rabbani, haraki, sufi, menghayati al-Quran dan al-Sunnah serta mampu mengadaptasi ilmu dan pengalaman dalam medan dakwah.

 Bentuk pengajian 
MAFIZ menawarkan dua bentuk pengajian:
 Pengajian tahfiz sepenuh masa bagi pelajar berumur 11 hingga 12 tahun.
 Pengajian gabungan tahfiz dan akademik bagi pelajar tingkatan satu hingga lima.

 Kurikulum bersepadu 
Kurikulum MAFIZ merangkumi dua peringkat iaitu pelajar darjah lima dan enam serta pelajar menengah (tingkatan satu hingga lima). Ia menggabungkan pengajian akademik berdasarkan kurikulum Yayasan Islam Kelantan bersama sistem hafazan dan pengajian Islam seperti tafsir, hadis, fiqh, tasawuf dan bahasa Arab yang dibangunkan sendiri.

 Rujukan 

 Pautan luar 
 Laman rasmi MAFIZ